स्कूलों का काम मैनेजर देखेंगे, टीचर सिर्फ पढ़ाएंगे; बॉर्डर एरिया को पहली बार 40 करोड़, 2.5 लाख जॉब मिलेंगी
Punjab Vidhan Sabha Budget Session 2023 Live. Follow Punjab Assembly Session Latest news And Headlines On Dainik Bhaskar. पंजाब की मान सरकार द्वारा आज विधानसभा में पहला पूर्ण बजट पेश किया जा रहा है। वित्त मंत्री एडवोकेट हरपाल सिंह चीमा बजट पैड से पंजाब को सौगात देने जा रहे हैं।
पंजाब में मुख्यमंत्री भगवंत मान की अगुवाई वाली आम आदमी पार्टी (AAP) की सरकार ने शुक्रवार को विधानसभा में अपना पहला पूर्ण बजट पेश किया। इसमें न तो कोई नया टैक्स लगाया गया और न ही किसी तरह की छूट दी गई।
राज्य के वित्तमंत्री हरपाल सिंह चीमा ने वित्त वर्ष 2023-24 के लिए पंजाब का कुल 1 लाख 96 हजार 462 करोड़ रुपए का बजट पेश किया जो पिछले साल से 26% ज्यादा रहा। 2022-23 में पंजाब का कुल बजट एक लाख 55 हजार 860 करोड़ रुपए का था। सरकार का सबसे ज्यादा फोकस एजुकेशन और हेल्थ सेक्टर पर रहा। स्कूलों में पहली बार एस्टेट मैनेजर लगाने का ऐलान किया गया जो वहां का रूटीन कामकाज देखेंगे। वित्तमंत्री ने कहा कि एस्टेट मैनेजर लगने के बाद टीचर्स सिर्फ पढ़ाने पर फोकस करेंगे जिससे एजुकेशन का लेवल सुधरेगा।
बजट में पंजाब की बॉर्डर बेल्ट के लिए पहली बार 40 करोड़ रुपए देने का दावा किया गया। वित्तमंत्री ने इंडस्ट्री के लिए 5 नई स्कीम के साथ-साथ 147 नए मोहल्ला क्लीनिक और होशियारपुर-कपूरथला में नए मेडिकल कॉलेज खोलने की घोषणा की। उन्होंने ढाई लाख नौकरियां देने की बात भी कही।
AAP सरकार के इस पहले पूर्ण बजट में राज्य की 18 साल से अधिक उम्र की हर महिला को हर महीने एक हजार रुपए देने की केजरीवाल की गारंटी को लेकर कोई जिक्र नहीं किया गया। अरविंद केजरीवाल ने यह गारंटी वर्ष 2022 में हुए पंजाब विधानसभा चुनाव से पहले दी थी। बजट में कर्मचारियों के लिए लागू की जा चुकी ओल्ड पेंशन स्कीम (OPS) पर भी कुछ नहीं कहा गया। हालांकि वित्तमंत्री ने दावा किया कि उनकी सरकार ने अपने बहुत सारे वादे और गारंटियां पूरी कर दी हैं।
कांग्रेस विधायकों का हंगामा, स्पीकर ने फटकारा
बजट के दौरान ही कांग्रेस विधायकों ने हंगामा शुरू कर दिया। इस पर स्पीकर कुलतार सिंह संधवां ने विपक्षी सदस्यों को समझाते हुए कहा कि वित्तमंत्री चीमा को टोकना ठीक नहीं है। उन्हें बजट पूरा पढ़ने दिया जाए। कांग्रेसी विधायकों को जिन पॉइंट्स पर आपत्ति है, वह उन्हें नोट करके रख लें। बजट पर चर्चा के दौरान कांग्रेसी विधायकों को अपनी बात रखने का पूरा समय दिया जाएगा। सिर्फ खबरों में आने के लिए और अपनी हाजिरी लगवाने के लिए इस तरह का व्यवहार ठीक नहीं है।
स्पीकर के समझाने के बावजूद जब कांग्रेसी विधायकों का हंगामा जारी रहा तो वित्तमंत्री हरपाल सिंह चीमा ने उन्हें संबोधित करते हुए कहा कि सुनने का माद्दा रखिए। इस पर स्पीकर ने कहा कि सदन में सिर्फ चेयर को संबोधित करते हुए अपना बजट पूरा करिए।
चीमा बोले- विरासत में भारी कर्ज मिला
चीमा ने कहा कि उनकी सरकार ने जब सत्ता संभाली तो उसे विरासत में भारी कर्जा मिला जो पिछली सरकारों ने लिया था। इसके बावजूद उनकी सरकार पंजाब को आगे ले जाने के लिए प्रतिबद्ध है। सरकार ने मौजूदा वित्त वर्ष में पिछली सरकारों द्वारा लिए गए कर्ज के प्रिंसिपल अमाउंट के तौर पर 15,945 करोड़ रुपए और ब्याज के रूप में 20,100 करोड़ रुपए चुकाए।
वित्तमंत्री ने बजट में हर वर्ग का ध्यान रखने का दावा किया।
पढ़िए… पंजाब के बजट में क्या खास…
राज्य में भर्ती होंगे 2574 किसान मित्र
बजट से पहले CM मान का ट्वीट 
विधानसभा में बजट पेश किए जाने से पहले पंजाब के CM भगवंत मान ने एक ट्वीट किया। उन्होंने आज के दिन को ऐतिहासिक बताते हुए लिखा कि साल 2022 में आज ही के दिन पंजाब के लोगों का फतवा चुनाव नतीजों के रूप में AAP को मिला था। आज हमारी सरकार अपना पहला पूर्ण बजट पेश करने जा रही है। उन्हें उम्मीद है कि यह बजट लोकहित वाला होगा और इसमें 'रंगला पंजाब' की तरफ बढ़ते पंजाब की झलक दिखाई देगी।